b'\n_START_ARTICLE_\nJu\xc5\xbena Azija\n_START_PARAGRAPH_\nJu\xc5\xbena Azija je regija na jugu azijske celine, ki jo sestavljajo ozemlja ju\xc5\xbeno od Himalaje, po nekaterih delitvah pa tudi sosednje dr\xc5\xbeave na vzhodu in zahodu. Topografsko sestavlja glavni del regije indijska plo\xc5\xa1\xc4\x8da oz. njen del, ki se dviga nad morsko gladino ju\xc5\xbeno od Himalaje in Hinduku\xc5\xa1a - Indijska podcelina. Regijo obkro\xc5\xbeajo Zahodna, Srednja, Vzhodna in Jugovzhodna Azija ter Indijski ocean._NEWLINE_Tu \xc5\xbeivi ve\xc4\x8d kot petina svetovnega prebivalstva, s \xc4\x8demer je Ju\xc5\xbena Azija najgosteje poseljena regija sveta. Za ta del sveta je zna\xc4\x8dilno monsunsko podnebje z izrazito delitvijo na suhi in de\xc5\xbeevni del leta.'